韓持國見訪
作者：王安石
朝代：宋

paragraphs: 余生非匏瓜，於世不無求。
弱力憚耕稼，衣食當周流。
起家始二十，南北今白頭。
愁傷意已敗，罷病恐難瘳。
江湖把一節，屢乞東南州。
治民豈吾能，閒僻庶可偷。
謬恩當徂冬，黽勉始今秋。
豈敢事高蹇，茫然乖本謀。
撫心私自憐，仰屋竊嘆愀。
强騎黄饑馬，欲語將誰投。
頼此城下宅，數蒙故人留。
攬衣坐中庭，仰視白雲浮。
白雲御西風，一一向滄洲。
安得兩黄鵠，跨之與雲遊。